บาทเปิด 30.82/87 บาทต่อดอลลาร์ อ่อนค่า
เงินบาทเปิดตลาด 30.82/87 บาทต่อดอลลาร์ อ่อนค่า หลังตัวเลขเศรษฐกิจสหรัฐฯหนุนดอลล์แข็ง
9 ก.ค. 2562

เงินบาทเปิดตลาด 30.82/87 บาทต่อดอลลาร์ อ่อนค่า หลังตัวเลขเศรษฐกิจสหรัฐฯหนุนดอลล์แข็ง
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.82/87 บาท/ดอลลาร์ จากเย็นวานนี้ ที่ปิดตลาดที่ระดับ 30.77/78 บาท/ดอลลาร์
เงินบาทในช่วงนี้ยังคงมีทิศทางอ่อนค่า จากผลของดอลลาร์สหรัฐปรับตัวแข็งค่าขึ้นเมื่อเทียบกับเงินสกุลอื่นๆ หลังจากที่ตัวเลขเศรษฐกิจของสหรัฐฯ เมื่อวันศุกร์ออกมาดีกว่าที่ตลาดคาด โดยเฉพาะตัวเลขการจ้างงานนอกภาคเกษตรเดือนมิ.ย.
อย่างไรก็ดี คาดว่าหลังจากนี้นักลงทุนจะจับตาปัจจัยการแสดงความเห็นของนายเจอโรม พาวเวล ประธานธนาคารกลางสหรัฐ (เฟด) ที่มีกำหนดจะแถลงการณ์รอบครึ่งปีว่าด้วยนโยบายการเงินและภาวะเศรษฐกิจต่อสภาคองเกรส ในระหว่างวันที่ 10-11 ก.ค.นี้ ว่าจะออกมาส่งสัญญาณเรื่องการปรับลดอัตราดอกเบี้ยในการประชุมช่วงปลายเดือนของเฟดอย่างไร
นักบริหารเงิน คาดว่า วันนี้เงินบาทจะเคลื่อนไหวในกรอบ 30.75-30.90 บาท/ดอลลาร์